C 188/38
MT
Il-Ġurnal Uffiċjali tal-Unjoni Ewropea
30.5.2023
15. jiġbed l-attenzjoni għall-fatt li fl-2019, qabel il-pandemija, 42 belt tal-UE rreġistraw aktar minn miljun lejl; Pariġi, Barċellona, Liżbona u Ruma qabżu l-10 miljun lejl kull wieħed.
It-turiżmu urban u l-vjaġġi lejn il-bliet storiċi kienu proprjament dawk l-aktar li ntlaqtu mill-COVID-19 bejn l-2020 u l-2021, kif ukoll it-turiżmu f’destinazzjonijiet għal turisti li jfittxu x-xemx u l-baħar għall-btajjel tagħhom;
16. iqis b’mod pożittiv il-fatt li l-vjaġġaturi daru għall-bliet iżgħar u komunitajiet rurali, u jilqa’ l-fatt li l-viżitaturi qed jagħżlu dejjem aktar li ma jsegwux ir-rotot turistiċi “tradizzjonali”; f’dan ir-rigward, jappoġġja bis-sħiħ l-objettiv tal-Istrateġija tal-UE għal Mobbiltà Intelliġenti (3) li tirdoppja t-traffiku ferrovjarju ta’ veloċità għolja fl-Ewropa kollha; huwa konvint li mudelli moderni u sostenibbli ta’ vjaġġar se jkomplu jsaħħu t-turiżmu rurali;
17.
jenfasizza li, għalkemm l-UE tqis ruħha bħala l-aqwa destinazzjoni turistika fid-dinja, l-irkupru tat-turiżmu tal-UE matul dawn l-aħħar sentejn seħħ prinċipalment permezz tat-turisti li żaru pajjiżhom stess jew il-pajjiżi Ewropej.
Bil-għan li jiġu assisti ċ-ċittadini Ewropej li jivvjaġġaw fl-UE, il-KtR jappella għal aktar sforzi biex jittejbu l-konnessjonijiet ferrovjarji transfruntiera eżistenti (149 mill-265 konnessjoni ma jaħdmux (4)).
Dan jippromovi t-trasport b’emissjonijiet żero, jagħti spinta lill-iżvilupp tan-network ferrovjarju tal-UE u l-adattament tiegħu għall-isfida tas-seklu 21 billi jsir l-aqwa użu possibbli mill-aktar teknoloġiji avvanzati tat-trasport bil-ferrovija;
L-impatt fuq is-settur tal-akkomodazzjoni 18. jirrikonoxxi li, b’mod partikolari, il-bliet Ewropej kbar qed jiffaċċjaw domanda dejjem tikber għal akkomodazzjoni affordabbli biex jintlaqgħu ċ-ċittadini li jixtiequ jistudjaw, jaħdmu u jgħixu f’dawn il-bliet.
L-iżgurar ta’ akkomodazzjoni affordabbli hija kwistjoni ta’ interess pubbliku li għandha tiġi ġestita mill-awtoritajiet lokali billi jsibu l-aħjar soluzzjonijiet possibbli biex tiġi evitata l-konfrontazzjoni ma’ dawk li għandhom interess li jikru lit-turisti;
19. jindika li l-kirjiet fuq medda qasira ta’ żmien jikkombinaw żewġ swieq separati, is-suq tal-akkomodazzjoni residenzjali u s-suq tat-turiżmu.
Għaldaqstant, l-inċentivi finanzjarji jew fiskali għar-rinnovazzjoni tal-bini jistgħu jwasslu biex dan it-tip ta’ akkomodazzjoni jinbidel minn wieħed residenzjali għal wieħed għat-turisti.
Jekk dawn l-akkomodaz­ zjonijiet jintużaw għal skopijiet kummerċjali, tista’ ssir ħsara lir-residenti, l-istudenti u l-ħaddiema;
20. kull awtorità kompetenti għandha tiddeċiedi jekk għandux isir kiri ta’ akkomodazzjoni fuq medda qasira ta’ żmien f’binjiet ta’ akkomodazzjoni soċjali;
21.
jenfasizza li, fiż-żoni fejn teżisti attività qawwija tal-pjattaformi online, l-impatt fuq is-suq tad-djar huwa konsiderevoli (5).
Ir-riżultat huwa żieda fil-kirjiet u fil-prezzijiet tad-djar, bil-konsegwenza li jkun hemm inqas proprjetajiet disponibbli għall-popolazzjoni lokali.
22.
jenfasizza li, meta jingħataw opportunitajiet għall-pjattaformi, huwa ċentrali li jiġu rispettati l-objettivi tal-politika pubblika bħall-akkomodazzjoni disponibbli u affordabbli u l-protezzjoni taċ-ċentri urbani, speċjalment meta l-kundizzjonijiet ekonomiċi fl-Ewropa jkunu qed jiddeterjoraw.
Is-servizzi ta’ kiri ta’ akkomodazzjoni fuq medda qasira ta’ żmien permezz ta’ pjattaformi u l-impatt tagħhom m’għandhomx idgħajfu l-aċċettazzjoni għolja tat-turiżmu fir-reġjuni u l-bliet tal-Ewropa jew jiddegradaw l-għajxien tal-viċinati;
Kondiviżjoni ta’ data 23. isostni, għalhekk, li, huma u jirrispettaw kif imiss ir-regoli dwar il-protezzjoni tad-data, il-pjattaformi fis-suq tal-akkomodazzjoni fuq medda qasira ta’ żmien għandhom ikunu obbligati jirrispettaw ir-regoli dwar il-kondiviżjoni tal-informazzjoni, peress li l-awtoritajiet għandhom bżonn jaċċessaw din l-informazzjoni biex jiżguraw id-disponibbiltà ta’ akkomodazzjoni affordabbli;
24. jinsab imħasseb dwar il-fatt li l-pjattaformi qed isibuha diffiċli biex jaqsmu l-informazzjoni importanti mal-awtoritajiet pubbliċi, minkejja li kien hemm sinjali li huma lesti li jgħinu lill-korpi tal-gvern lokali u reġjonali biex jieħdu deċiżjonijiet politiki infurmati u jissemplifikaw l-infurzar u l-fehim tar-regoli lokali;
(3) (4) (5)
https://transport.ec.europa.eu/transport-themes/mobility-strategy_mt https://ec.europa.eu/regional_policy/en/information/publications/reports/2018/comprehensive-analysis-of-the-existing-crossborder-rail-transport-connections-and-missing-links-on-the-internal-eu-borders https://www.sciencedirect.com/science/article/pii/S0094119020300498